แนวรับ 1,600 จุด เอาอยู่! รับแรงซื้อกลับหุ้นบลูชิพ หลังตลาดซึมซับปัจจัยลบหมดแล้ว
แนวรับ 1,600 จุด เอาอยู่! กลับรับแรงซื้อกลับหุ้นบลูชิพ หลังตลาดซึมซับปัจจัยลบหมดแล้ว โดยดัชนีตลาดหุ้นไทย ณ เวลา 10.14 น. อยู่ที่ระดับ 1,607.43 จุด ลดลง 15.94 จุด หรือ 0.98% มูลค่าการซื้อขาย 9.75 พันล้านบาท
25 ต.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.14 น. อยู่ที่ระดับ 1,607.43 จุด ลดลง 15.94 จุด หรือ 0.98% มูลค่าการซื้อขาย 9.75 พันล้านบาท โดยดัชนียังสามารถยืนอยู่เหนือระดับ 1,600 จุด หลังมีแรงซื้อกลับเข้ามาในหุ้นขนาดใหญ่ (บลูชิพ) อาทิ PTTEP  หลังจากที่ได้ซึมซับปัจจัยลบจากต่างประเทศไปหมดแล้ว
10 หุ้นกดดัชนีเช้านี้

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวลงจากความกังวลปัจจัยในต่างประเทศ โดยเมื่อคืนที่ผ่านมาดัชนีดาวโจนส์ได้ร่วงกว่า 600 จุด หลังจากที่ยอดขายบ้านใหม่ปรับตัวลงเป็นเดือนที่ 4 ทำให้มองกันว่าเศรษฐกิจสหรัฐฯยังดูไม่ดีนัก และสรุปรายงานภาวะเศรษฐกิจของสหรัฐฯได้ออกมาระบุว่ามีความกังวลเรื่องการเรียกเก็บภาษีสินค้านำเข้า ซึ่งอาจทำให้เศรษฐกิจของสหรัฐฯชะลอตัวในระยะถัดไปได้ อีกทั้งเมื่อคืนที่ผ่านมาหุ้นในกลุ่มอิเล็กทรอนิกส์ในสหรัฐฯต่างปรับฐานอย่างแรง
ด้วยปัจจัยดังกล่าวนี้ส่งผลให้ตลาดหุ้นในภูมิภาคเอเชียเช้านี้ต่างปรับตัวลงกันทั่วหน้าราว 1-3% โดยทางเอเชียก็มีความกังวลเศรษฐกิจจีนจะชะลอตัวจากสงครามการค้าทำให้จีนส่งออกสินค้าไปสหรัฐฯน้อยลง
อย่างไรก็ดีให้ติดตามการประกาศผลประกอบการงวดไตรมาส 3/61 ของ PTTEP วันนี้ และให้ติดตามการประชุมธนาคารกลางยุโรป (ECB) ในวันที่ 25 ต.ค.นี้ พร้อมให้แนวรับ 1,600-1,585 จุด ส่วนแนวต้าน 1,630-1,635 จุด